**Előterjesztés**

**Sióagárd Község Önkormányzata Képviselő-testületének**

**2014. január 14-én tartandó soron következő rendes ülésére**

***2. számú napirend***

**Tárgy: Sióagárd Község Önkormányzata Szervezeti és Működési Szabályzatáról szóló rendelet megalkotása**

**Előterjesztő és előadó: Háry János polgármester**

**Az előterjesztést készítette: Balogh Györgyi aljegyző**

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény 53. §-ának értelmében az ott rögzítetteket önkormányzati rendeletben kell megállapítani:

***53. §*** *(1) A képviselő-testület a működésének részletes szabályait a szervezeti és működési szabályzatról szóló rendeletében határozza meg. A képviselő-testület a szervezeti és működési szabályzatról szóló rendeletben rendelkezik:*

*a) az önkormányzat hivatalos megnevezéséről, székhelyéről;*

*b) a képviselő-testület átruházott hatásköreinek felsorolásáról;*

*c) a képviselő-testület üléseinek összehívásáról, vezetéséről, tanácskozási rendjéről;*

*d) az önkormányzati képviselőkre vonatkozó magatartási szabályokról, az ülés rendjének fenntartásáról és az annak érdekében hozható intézkedésekről;*

*e) a nyilvánosság biztosításáról;*

*f) a döntéshozatali eljárásról, a szavazás módjáról;*

*g) a rendeletalkotásról és határozathozatalról;*

*h) a képviselő-testület ülésének jegyzőkönyvéről;*

*i) a közmeghallgatásról;*

*j) az önkormányzat szerveiről, azok jogállásáról, feladatairól;*

*k) a jegyzőnek a jogszabálysértő döntések, működés jelzésére irányuló kötelezettségéről;*

*l) a képviselő-testület bizottságairól.*

*(2) A képviselő-testület érdemi tevékenységének elősegítése érdekében meghatározhatja az egyes napirendek tárgyalására fordítható időkeretet, a hozzászólások maximális időtartamát, korlátozhatja az ismételt hozzászólás, indítványozás lehetőségét.*

*(3) A képviselő-testület szervezeti és működési szabályzatában határozza meg, mely önszerveződő közösségek képviselőit illeti meg tevékenységi körükben tanácskozási jog a képviselő-testület és bizottsága ülésein, továbbá azoknak a fórumoknak a rendjét (község-, várospolitikai fórum, városrész tanácskozás, falugyűlés stb.), amelyek a lakosság, az egyesületek közvetlen tájékoztatását, a fontosabb döntések előkészítésébe való bevonását szolgálják. Ezek állásfoglalásáról és az ott felmerült kisebbségi véleményekről tájékoztatni kell a képviselő-testületet.*

**A jogszabályban előírtaknak történő teljes körű megfelelés érdekében** indokolt az önkormányzatnak a szervezeti és működési szabályzatáról szóló rendeletét hatályon kívül helyezni, és ezzel egyidejűleg új rendeletet alkotni.

Tesszük ezt egyrészt a jogalkotásról szóló 2010. évi CXXX. törvény (a továbbiakban: Jat.) megfelelő hivatkozásának megfelelve, miszerint **preambulum nem módosítható**. Mivel a **felhatalmazó jogszabályok is megváltoztak**,melyek a rendelet ezen részében szerepelnek, más lehetőség nemigen kínálkozik a rendelet változtatására, mint a korábbi hatályon kívül helyezése mellett újat alkotni.

A Jat. továbbá kötelező feladatként állítja a jogszabály előkészítője elé, hogy előzetes hatásvizsgálatot folytasson le, felmérve ezzel a szabályozás várható következményeit. Megfelelve a Jat. 17. § (1) – (2) bekezdésében foglalt előírásnak az előzetes hatásvizsgálat eredményéről hatásvizsgálati lapot készítettünk.

**ELŐZETES HATÁSVIZSGÁLATI LAP**

**(a jogalkotásról szóló 2010. évi CXXX. törvény 17. §-a alapján)**

A tervezett jogszabály várható következményei, különösen

**a) Társadalmi, gazdasági, költségvetési hatása:**

A lakosság számára a rendeletnek társadalmi, gazdasági hatása van, hiszen a szabályozás tartalmazza a helyi hatalomgyakorlás eszközeit, lehetőségeit, szerveinek eljárási gyakorlatát. Közvetlen hatással az egyes lakosokra vonatkozón nem keletkeztet.

**b) Környezeti, egészségi következményei:**

A szabályozásnak környezeti, egészségi következményei nincsenek.

**c) Adminisztratív terheket befolyásoló hatása:** A rendeletben foglaltak végrehajtásának adminisztratív terheket befolyásoló új hatásai nincsenek.

**d) Egyéb hatása:** nincs

**e) A rendelet megalkotásának szükségessége, a jogalkotás elmaradásának várható következményei**: A tárgyra vonatkozó felhatalmazó rendelkezés és a szabályozás terjedelme is változott, új rendeletet kell alkotni a meglévő önkormányzati rendelet hatályon kívül helyezésével egyidejűleg.

**f) Alkalmazásához szükséges személyi, szervezeti, tárgyi és pénzügyi feltételek:** A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.

**Kérem, hogy a rendeletet megalkotni szíveskedjenek!**

Sióagárd, 2014. január 9.

Háry János

polgármester